Strenger inperkings moontlik, sê Mkhize | Netwerk24
Deur Arisa Janse van Rensburg 14 Mei 2021 12:45
Strenger inperkings is moontlik weens 'n toename in Covid-19-infeksies, waarsku dr. Zweli Mkhize, minister van gesondheid.
Donderdag is daar die eerste keer in drie maande meer as 3 000 nuwe koronavirusinfeksies in die land aangemeld.
Mkhize het Vrydag op die SAUK se program Morning Live gesê "strenger beperkings" sal weens dié stygende infeksiekoers ingestel moet word.
Dit kan volgens hom 'n inperking insluit op die getal mense wat byeenkomste mag bywoon, asook die herinstelling van ander inperkings "wat ons kon ophef toe die getalle laer was".
Dr. Zweli Mkhize, minister van gesondheid.
Dr. Lwazi Manzi, Mkhize se woordvoerder, sê die nasionale Covid-19-bevelsraad het reeds vergader en die kabinet sal bepaal of verdere inperkings nodig is.
Prof. Barry Schoub, voorsitter van die ministeriële advieskomitee vir entstowwe, sê hoewel hy nie betrokke was nie, is hy bewus van die gesprekke.
Hy stem saam dat strenger beperkings nodig mag wees.
"Die kabinet gaan strenger reëls moet instel wat nie onmiddellike skade vir die ekonomie inhou nie."
Hy het beaam dat dit waarskynlik 'n inperking sal behels op die getal mense wat in groot groepe mag byeenkom. Hy voorspel ook dat die aandklokreël aangepas sal word en dat daar moontlik beperkings op die verkoop van alkohol ingestel sal word, hoewel dit nie volgens hom die belangrikste inperking is nie.